מספר פנימי: 2005826

נוסח לדיון בוועדה ב-19.7.17

הכנסת העשרים

**יוזמים: חברי הכנסת** **אורי מקלב**  
 **משה גפני**  
 **יעקב אשר**  
 **דוד ביטן**  
 **יגאל גואטה**  
 **שולי מועלם-רפאלי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3371/20

הצעת נוסח אחרי תיאום בין הלשכה המשפטית של הכנסת ובין משרדי הממשלה

הצעת חוק התקשורת (בזק ושידורים) (תיקון – הרחבת האיסור על שיגור דבר פרסומת/), התשע"ז–2016

|  |  |  |  |  |  |
| --- | --- | --- | --- | --- | --- |
| תיקון סעיף 30א | 1. | בחוק התקשורת (בזק ושידורים), התשמ"ב–1982[[1]](#footnote-1), בסעיף 30א – | | | |
|  |  | (1) בסעיף קטן (א) – | | | |
|  |  |  | (א) בהגדרה "דבר פרסומת" – | | |
|  |  |  |  | (1) לפני "מסר המופץ באופן מסחרי" יבוא "כל אחד מאלה:"; | |
|  |  |  |  | (2) הקטע החל במילים "מסר המופץ באופן מסחרי" ועד המילים "בדרך אחרת" יסומן כפסקה "(1)"; | |
|  |  |  |  | (3) הקטע החל במילים "וכן מסר המופץ לציבור" עד המילים "או תעמולה" יסומן כפסקה "(2), ובה המילה "וכן" – תימחק; | |
|  |  |  |  | (4) אחרי פסקה (2) יבוא: | |
|  |  |  |  |  | "(3) מסר המופץ לציבור הרחב, הכולל הצעה לנמען להתקשר למספר טלפון מסוים לשם קבלת מסר, למעט מסר כאמור מאת המדינה ומוסדותיה, או מסר כאמור שתכליתו העברת מידע ששלח גוף הצלה כהגדרתו בפקודת המשטרה [נוסח חדש], התשל"א–1971[[2]](#footnote-2), לשם מילוי תפקידו;"; |
|  |  |  | (ב) אחרי ההגדרה "הודעת מסר קצר" יבוא: | | |
|  |  |  |  | "המדינה ומוסדותיה" – הממשלה ומשרדי הממשלה, לרבות יחידותיהם ויחידות הסמך שלהם, משטרת ישראל, בתי משפט ובתי דין, המוסד לביטוח לאומי, או גוף ציבורי אחר שקבע השר, באישור ועדת הכלכלה של הכנסת;"; | |
|  |  | (2) בסעיף קטן (ב), בסופו יבוא "חיוג לנמען באמצעות מערכת חיוג אוטומטי ייחשב הפרה של הוראות סעיף זה, גם אם החיוג הופסק בטרם נענתה השיחה ובחיוג למספר שממנו בוצע החיוג מושמע לנמען דבר פרסומת". | | | |

דברי הסבר

סעיף 30א לחוק התקשורת (בזק ושידורים), התשמ"ב–1982 (להלן – החוק), אוסר על שיגור דבר פרסומת באמצעות פקסימיליה, מערכת חיוג אוטומטי, הודעה אלקטרונית או הודעת מסר קצר (מסרון), בלא הסכמה מפורשת מראש של הנמען, למעט בנסיבות שהותרו במפורש באותו סעיף.

קיימת תופעה של משלוח מסרים לציבור הרחב, בעיקר באמצעות מערכת חיוג אוטומטי, הכוללים מסרים חדשותיים או תכני רכילות, שבהם ניתנים פרטי מידע חלקיים במטרה לגרום לנמען לחייג למספר שמצוין במסרים אלה. מסרים אלה הם גם מקור הכנסה למשגר המסר בשל התשלום בעד קישור גומלין כמשמעותו בחוק.

לפיכך, מאחר שמסרים אלה מטרידים את הנמענים מוצע לאסור בסעיף 30א לחוק גם את השיגור של דבר פרסומת ובו מסר המופץ לציבור הרחב, הכולל הצעה לנמען להתקשר למספר טלפון מסוים לשם קבלת מסר, למעט מסר כאמור ששוגר מאת המדינה ומוסדותיה ומסר כאמור שתכליתו העברת מידע ששלח גוף הצלה כהגדרתו בפקודת המשטרה [נוסח חדש], התשל"א–1971, לשם מילוי תפקידו. לעניין זה מוצע להגדיר את המונח "המדינה ומוסדותיה", ככולל את הממשלה ומשרדי הממשלה, לרבות יחידותיהם ויחידות הסמך שלהם, משטרת ישראל, בתי משפט ובתי דין, המוסד לביטוח לאומי, או גוף ציבורי אחר שקבע שר התקשורת, באישור ועדת הכלכלה של הכנסת.

כמו כן, קיימת תופעה שלפיה המפרסם מחייג לנמען באמצעות מערכת חיוג אוטומטי ומנתק את השיחה כדי לגרום לנמען לחייג בחזרה לאותו המספר, כך שיוכל להשמיע לנמען את דבר הפרסומת או את המסר (תופעה הידועה כ"צנתוק"). התמריץ לכך הוא שהמפרסם מרוויח מעצם החיוג של הנמען בחזרה לאותו מספר. אמנם, בהתאם לפרשנות של משרד התקשורת, תופעה זו אסורה לפי נוסחו הנוכחי של החוק, אולם מוצע לקבוע איסור מפורש על חיוג לנמען באמצעות מערכת חיוג אוטומטי, אם החיוג מופסק בטרם נענתה השיחה, ובחיוג למספר שממנו בוצע החיוג לנמען מושמע דבר פרסומת.

1. ס"ח התשמ"ב, עמ' 218. [↑](#footnote-ref-1)
2. דיני מדינת ישראל, נוסח חדש 17, עמ' 390. [↑](#footnote-ref-2)